Το υψηλότερο ποσοστό καπνιστών σε ευρωπαϊκό επίπεδο – 38% έναντι 26% που είναι ο μέσος όρος της Ε.Ε- κατέχει η Ελλάδα σύμφωνα με έρευνα του Ευρωβαρόμετρου. Την ίδια στιγμή, το κάπνισμα ευθύνεται για περίπου 700.000 πρόωρους θανάτους ετησίως στην Ε.Ε., και ένας στους τέσσερις θανάτους σε ανθρώπους πάνω από 35 χρονών συνδέεται με το κάπνισμα.

Και οι αριθμοί δεν αποτυπώνουν μόνο τη βλάβη που προκαλεί το κάπνισμα στην ανθρώπινη υγεία, ανέφερε τη Πέμπτη η βουλευτής Επικρατείας, Νίκη Κ. Κεραμέως, στην ομιλία της ως Κοινοβουλευτικής Εκπροσώπου της Νέας Δημοκρατίας, κατά τη συζήτηση για την ενσωμάτωση της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου σχετικά με την κατασκευή, την παρουσίαση και την πώληση προϊόντων καπνού και συναφών προϊόντων, στην Ολομέλεια της Βουλής.

Όπως είπε, οι επιπτώσεις είναι δραματικές και στις εθνικές οικονομίες:

Τα δημόσια συστήματα υγείας επιβαρύνονται με 25 δις ευρώ κάθε χρόνο εξαιτίας του καπνίσματος, ποσό το οποίο ξεπερνά το 1,5% του ΑΕΠ, με το κόστος αυτό να παρουσιάζει αυξητική τάση κατά περίπου 2% ανά έτος.

Στην Ελλάδα στη διάρκεια της κρίσης υπάρχει επιβάρυνση 3,5 δισεκατομμυρίων ευρώ τον χρόνο εξαιτίας του καπνίσματος. Η απώλεια της παραγωγικότητας στην Ευρωπαϊκή Ένωση λόγω του καπνίσματος αποτιμάται σε 8 δις ευρώ το χρόνο και αυξάνεται, επίσης, με ετήσιο ρυθμό 2%.

Μεταξύ άλλων η βουλευτής καυτηρίασε το γεγονός ότι ο αντικαπνιστικός νόμος, 8 χρόνια μετά την ψήφισή του, δεν εφαρμόζεται σχεδόν πουθενά, ακόμα και μέσα στη Βουλή, ευτελίζοντας όχι μόνο το αγαθό της δημόσιας υγείας, αλλά και κάθε έννοια έννομης τάξης. «Όταν ήμουν έγκυος, ούσα Βουλευτής, πάσχιζα να βρω χώρο εντός της Βουλής, όπου εγώ και το έμβρυο θα ήμασταν προφυλαγμένοι από καπνό. Είναι θλιβερό και εξοργιστικό συνάμα», ανέφερε.

Και συνέχισε: «Είναι θλιβερό και εξοργιστικό. Αν δεν εφαρμόσουμε εμείς πρώτα, υποδειγματικά, τους νόμους, πώς περιμένουμε από τους πολίτες να το κάνουν;

Απευθύνω αίτημα προς το Προεδρείο της Βουλής για το αυτονόητο: να εφαρμόσει επιτέλους τον αντικαπνιστικό νόμο εντός της Βουλής».